Συντεταγμένες: 40°26′33″N 79°56′36″W﻿ / ﻿40.44250°N 79.94333°W﻿ / 40.44250; -79.94333

Το **Πανεπιστήμιο Κάρνεγκι Μέλον** (*Carnegie Mellon University*, συντομογρ. *CMU*) είναι ιδιωτικό πανεπιστήμιο με έμφαση στην τεχνολογική έρευνα, που έχει έδρα το Πίτσμπουργκ της Πενσυλβάνια, στις ΗΠΑ. Θεωρείται ως ένα από τα κορυφαία παγκοσμίως στους τομείς της ρομποτικής και της τεχνητής νοημοσύνης.

Ιδρύθηκε το 1900 από τον ευεργέτη Άντριου Κάρνεγκι ως «Τεχνικές Σχολές Κάρνεγκι» (*Carnegie Technical Schools*), που το 1912 μετονομάσθηκαν σε «Τεχνολογικό Ινστιτούτο Κάρνεγκι» (*Carnegie Institute of Technology*) και άρχισαν να δίνουν πτυχία τετραετούς φοιτήσεως. Το 1967 το Τεχνολογικό Ινστιτούτο Κάρνεγκι συγχωνεύθηκε με το Ινστιτούτο Βιομηχανικών Ερευνών «Μέλον» και σχημάτισαν το Πανεπιστήμιο Κάρνεγκι Μέλον. Με τη βασική του πανεπιστημιόπολη να βρίσκεται 5 χιλιόμετρα από το κέντρο του Πίτσμπουργκ, το Κάρνεγκι Μέλον έχει αναπτυχθεί σε ένα διεθνές Α.Ε.Ι. με πάνω από 12 παραρτήματα σε 6 ηπείρους, μεταξύ των οποίων στην Ντόχα του Κατάρ και στη Σίλικον Βάλεϊ, αλλά και περισσότερες από 20 ερευνητικές συνεργασίες.

Το πανεπιστήμιο έχει 7 κολέγια και ανεξάρτητες σχολές, που προσφέρουν όλα διεπιστημονικά προγράμματα.

Το Πανεπιστήμιο Κάρνεγκι Μέλον έχει σήμερα περί τους 13.900 φοιτητές και φοιτήτριες από 109 διαφορετικές χώρες, περισσότερους από 105 χιλιάδες αποφοίτους που βρίσκονται στη ζωή και πάνω από 5.000 διδάσκοντες και διοικητικό προσωπικό. Ο κατάλογος των διδασκόντων και αποφοίτων του από την ίδρυσή του μέχρι σήμερα περιλαμβάνει 20 βραβευμένους με Νόμπελ, 13 βραβευμένους με Βραβείο Τούρινγκ, 10 κατόχους Βραβείου «Όσκαρ» και πολύ περισσότερους βραβευθέντες με άλλα κορυφαία καλλιτεχνικά βραβεία («Emmy» και «Tony»)

Ιστορία
-------

Ο Άντριου Κάρνεγκι, ιδρυτής των Carnegie Technical Schools
Ο Άντριου Μέλον, που διετέλεσε και υπουργός των ΗΠΑ.
Οι «Τεχνικές Σχολές Κάρνεγκι» ιδρύθηκαν το 1900 στο Πίτσμπουργκ με ιδρυτική δωρεά του Σκωτσέζου-Αμερικανού βιομήχανου και ευεργέτη Άντριου Κάρνεγκι. Το όραμα του Κάρνεγκι ήταν να ιδρύσει μία επαγγελματική σχολή για τα παιδιά των εργατών του Πίτσμπουργκ (πολλοί εκ των οποίων εργάζονταν στα εργοστάσιά του). Εμπνεύσθηκε ως προς την ιδέα και τη διοργάνωση της σχολής από το Ινστιτούτο Πρατ στο Μπρούκλιν, που είχε ιδρυθεί από τον βιομήχανο Τσαρλς Πρατ το 1887. Δώδεκα χρόνια μετά την ίδρυσή τους, οι Σχολές Κάρνεγκι μετονομάσθηκαν σε «Τεχνολογικό Ινστιτούτο Κάρνεγκι» (CIT) και άρχισαν να προσφέρουν προγράμματα τετραετούς φοιτήσεως. Το CIT αποτελείτο από 4 επιμέρους σχολές: τη Σχολή Καλών και Εφαρμοσμένων Τεχνών, τη Σχολή Μαθητευομένων και Τεχνιτών, τη Σχολή Θετικών Επιστημών και Τεχνολογίας, και τη Σχολή Θηλέων «Margaret Morrison Carnegie School».

Την ίδια εποχή, το 1913, ιδρύθηκε το Ινστιτούτο Βιομηχανικών Ερευνών «Μέλον» με δωρεά από τους τραπεζίτες και βιομηχάνους αδελφούς Άντριου και Ρίτσαρντ Μπ. Μέλον, στη μνήμη του πατέρα τους Τόμας. Αυτό άρχισε ως ερευνητικό ιδρυμα και συνήπτε συμβάσεις έργου με το δημόσιο και βιομηχανίες, όντας ανεξάρτητο τμήμα του Πανεπιστημίου του Πίτσμπουργκ. Το 1927 το Ινστιτούτο «Μέλον» αποσπάσθηκε από το Πανεπιστήμιο και έγινε ανεξάρτητο μη κερδοσκοπικό ίδρυμα. Το 1938 εγκαινιάσθηκε το εμβληματικό κτήριό του, που κυριαρχεί και σήμερα στην 5η Λεωφόρο του Πίτσμπουργκ.

Το 1967, με τη στήριξη του Πωλ Μέλον (γιου του Άντριου), το Τεχνολογικό Ινστιτούτο Κάρνεγκι συγχωνεύθηκε με το Ινστιτούτο Βιομηχανικών Ερευνών «Μέλον» και έγιναν το Πανεπιστήμιο Κάρνεγκι Μέλον. Η γυναικεία σχολή του «Κάρνεγκι» έκλεισε το 1973 και τα προγράμματά της συγχωνεύθηκαν με τα του υπόλοιπου Πανεπιστημίου.

Η βιομηχανική έρευνα του Ινστιτούτου «Μέλον» επιβίωσε της συγχωνεύσεως με φορέα το «Ινστιτούτο Ερευνών Carnegie Mellon» (CMRI) του νέου πανεπιστημίου, συνεχίζοντας τις συμβάσεις έργου με το δημόσιο και βιομηχανίες. Το CMRI διαλύθηκε το 2001 και τα προγράμματά του αναλήφθηκαν από άλλα μέρη του πανεπιστημίου ή απετέλεσαν αυτόνομες οντότητες.

Πανεπιστημιόπολη
----------------

Ο «Καθεδρικός της Μαθήσεως», ουρανοξύστης σε ύστερο νεογοτθικό ρυθμό
Η κυρίως πανεπιστημιόπολη (Πίτσμπουργκ) όπως φαίνεται από τον 36ο όροφο του «Καθεδρικού της Μαθήσεως» (Αύγουστος 2015).
Το κύριο «κάμπους» (πανεπιστημιόπολη) του Κάρνεγκι Μέλον έχει έκταση 570 στρέμματα και απέχει 5 χιλιόμετρα από το κέντρο του Πίτσμπουργκ, ευρισκόμενο μεταξύ του Πάρκου Σένλεϋ (Schenley Park) και του Σκουίρελ Χιλ (Λόφου του Σκίουρου). Είναι κάμπους αστικού τύπου, δηλαδή εντός του πολεοδομικού ιστού. Στα δυτικά συνορεύει με την πανεπιστημιόπολη του Πανεπιστημίου του Πίτσμπουργκ. Το Κάρνεγκι Μέλον έχει επιπλέον την ιδιοκτησία 81 κτηρίων στις γειτονικές συνοικίες Oakland και Σκουίρελ Χιλ.

Επί δεκαετίες το κέντρο της φοιτητικής ζωής στο κάμπους ήταν το «Σκίμπο Χολ», κτίσμα της δεκαετίας του 1950 με τυπική μοντέρνα αρχιτεκτονική της εποχής, αλλά ανέτοιμο για τις εξελίξεις στους υπολογιστές και τη διαδικτυακή συνδεσιμότητα. Κατεδαφίσθηκε έτσι το 1994 και αντικαταστάθηκε από το «Πανεπιστημιακό Κέντρο» για τους φοιτητές με πλήρες wi-fi σε όλους τους χώρους του, που εγκαινιάσθηκε το 1996. Το 2014 μετονομάσθηκε σε «Cohon University Center» προς τιμή του όγδοου πρύτανη του Πανεπιστημίου, του Jared Cohon.

Μια μακρόστενη έκταση χλόης, το «the Cut», σχηματίζει τη ραχοκοκκαλιά του κάμπους, με μια άλλη παρόμοια, τη «the Mall», κάθετη στην πρώτη. Το «The Cut» προέκυψε από την επιχωμάτωση μιας ρεματιάς (από όπου και το όνομα) με χώμα από έναν κοντινό λόφο, που ισοπεδώθηκε για το κτίσιμο του Κολεγίου Καλών Τεχνών.

Το βορειοδυτικό τμήμα του κάμπους αποκτήθηκε από το Πανεπιστήμιο με παραχώρηση του Γραφείου Ορυχείων των ΗΠΑ τη δεκαετία του 1980.

Το επιβλητικό τοπόσημο του κάμπους είναι ο ουρανοξύστης που είναι γνωστός ως «Καθεδρικός της Μαθήσεως» (*Cathedral of Learning*). Με ύψος 163 μέτρα και 42 ορόφους είναι το δεύτερο υψηλότερο πανεπιστημιακό κτήριο σε όλο τον κόσμο, μετά το Κεντρικό Κτήριο του Πανεπιστημίου «Λομονόσοφ» της Μόσχας (240 μέτρα), του οποίου προηγείται χρονικώς: εγκαινιάσθηκε το 1937 έναντι του 1953 για τον μοσχοβίτικο ουρανοξύστη.

Το 2006 δωρήθηκε και τοποθετήθηκε σε κεντρικό σημείο του κάμπους ένα αντίγραφο του γλυπτού «Περπατώντας προς τον ουρανό» του Τζόναθαν Μπορόφσκυ, ύψους 24 μέτρων, που προκάλεσε συζητήσεις για τη θέση του και την αμφίβολη αισθητική του.

Νεότερες προσθήκες στην πανεπιστημιόπολη είναι το μέγαρο θεάτρου και δραματικής σχολής (Κέντρο Purnell), το κτήριο της σχολής επιχειρήσεων (Πόσνερ Χολ) και αρκετοί φοιτητικοί κοιτώνες. Κτήρια της επιστήμης υπολογιστών, όπως το Νιούελ Σάιμον Χολ εγκαινιάσθηκαν, ανακαινίσθηκαν ή μετονομάσθηκαν κατά τη δεκαετία 2000-2009. Πιο πρόσφατη προσθήκη είναι το Συγκρότημα Γκέιτς-Χίλμαν, που εγκαινιάσθηκε τον Αύγουστο του 2009 και αποτελεί πλέον την έδρα της Σχολής Επιστήμης Υπολογιστών, με έκταση 23 στρέμματα. Στεγάζει 318 γραφεία, εργαστήρια, σμήνη υπολογιστών, αίθουσες διδασκαλίας και ένα μεγάλο αμφιθέατρο 255 θέσεων. Η ανέγερση του συγκροτήματος, όπως υποδηλώνει το όνομά του, έγινε δυνατή από μία αρχική δωρεά ύψους 20 εκατομμυρίων δολαρίων από το Ίδρυμα Μπιλ και Μελίντα Γκέιτς, και από μία πρόσθετη δωρεά 10 εκατομμυρίων από το `Ιδρυμα Χένρυ Λ. Χίλμαν.

Κολέγια και σχολές
------------------

Το μέγαρο Μάργκαρετ Μόρισον Κάρνεγκι, έδρα της Σχολής Αρχιτεκτονικής και της Σχολής Ντιζάιν του πανεπιστημίου
Το Πανεπιστήμιο Κάρνεγκι Μέλον αποτελείται από «κολέγια», το καθένα από τα οποία υποδιαιρείται σε τμήματα και σχολές, και επιπλέον από ανεξάρτητες Σχολές, που επέχουν θέση μεγάλων τμημάτων:

* Το **Κολέγιο Μηχανικών** περιλαμβάνει επτά πολυτεχνικά τμήματα: χημικών μηχανικών, πολιτικών μηχανικών και μηχανικών περιβάλλοντος, ηλεκτρολόγων μηχανικών και μηχανικών Η/Υ, μηχανικών χαράξεως πολιτικής (Engineering and Public Policy Department), μηχανολόγων μηχανικών, Βιοϊατρικής μηχανικής, και επιστήμης και μηχανικής των υλικών. Επίσης, το Ινστιτούτο Διαδικτυώσεως Πληροφοριών (Information Networking Institute) και τον επιταχυντή ερευνών μηχανικής.
* Το **Κολέγιο Καλών Τεχνών** είναι ένα από τα παλαιότερα κολέγια καλών τεχνών στις ΗΠΑ και σήμερα αποτελείται από 5 σχολές: Τη Σχολή Αρχιτεκτονικής, τη Σχολή Μουσικής, τη Σχολή Ντιζάιν, τη Δραματική Σχολή και τη Σχολή Εικαστικών Τεχνών (School of Art). Το κολέγιο διατηρεί κοινά ερευνητικά και εκπαιδευτικά προγράμματα με άλλες σχολές και τμήματα του πανεπιστημίου.
* Το **Κολέγιο Ντήτριχ Επιστημών του Ανθρώπου και της Κοινωνίας** (Dietrich College of Humanities and Social Sciences) δίνει έμφαση στη μελέτη της ανθρώπινης συνθήκης με εργαλεία την αυστηρή ανάλυση (του τύπου των θετικών επιστημών) και την τεχνολογία. Μερικά από τα τμήματά του είναι της αγγλικής φιλολογίας, της ιστορίας, των νεότερων γλωσσών, της φιλοσοφίας, της ψυχολογίας και των κοινωνικών επιστημών. Υπάρχει επίσης το Ινστιτούτο Πολιτικής και Στρατηγικής. Το κολέγιο προσφέρει επίσης προπτυχιακές σπουδές στα πληροφοριακά συστήματα και «πτυχίο επιστημών του ανθρώπου και τεχνών» (BHA) σε συνεργασία με το Κολέγιο Καλών Τεχνών.
* Το **Κολέγιο Χάιντς Πληροφοριακών Συστημάτων και Δημόσιας Πολιτικής** (H. John Heinz III College of Information Systems and Public Policy) προσφέρει υψηλού επιπέδου διπλώματα μεταπτυχιακής ειδικεύσεως στα πεδία της δημόσιας διοικήσεως, της πολιτικής και μάνατζμεντ φροντίδας υγείας, των πληροφοριακών συστημάτων, της διαχειρίσεως πληροφοριών, της τεχνολογίας πληροφοριών, και της πολιτικής ασφαλείας πληροφοριών. Αποτελείται από τη Σχολή Πληροφοριακών Συστημάτων και Διαχειρίσεως της Πληροφορίας, και από τη Σχολή Δημόσιας Διοικήσεως.
* Το **Κολέγιο Θετικών Επιστημών** περιλαμβάνει τέσσερα τμήματα: Μαθηματικών Επιστημών, Βιολογικών Επιστημών, Φυσικής και Χημείας. Επιδιώκει σήμερα να αυξήσει την ενασχόλησή του με σύγχρονους τομείς, όπως την πράσινη χημεία, τη βιοπληροφορική, τη νανοτεχνολογία, τα υπολογιστικά οικονομικά, την κοσμολογία, την έρευνα αισθητήρων και τη βιολογική φυσική. Το κολέγιο προσφέρει επίσης «πτυχίο θετικών επιστημών στις τέχνες» (BSA) σε συνεργασία με το Κολέγιο Καλών Τεχνών].
* Η **Σχολή Επιστήμης Υπολογιστών**. Το Κάρνεγκι Μέλον βοήθησε στη θεμελίωση του πεδίου της επιστήμης υπολογιστών και εξακολουθεί να επαναπροσδιορίζει το πεδίο αυτό, με τη Σχολή αυτή να αναγνωρίζεται παγκοσμίως ως μία από τις κορυφαίες του είδους. Η Σχολή αποτελείται από επτά τμήματα: το ομώνυμο Τμήμα Επιστήμης Υπολογιστών, το Τμήμα Υπολογιστικής Βιολογίας, το περίφημο Ινστιτούτο Ρομποτικής, το Ινστιτούτο Ερευνών Λογισμικού, το Ινστιτούτο Αλληλεπιδράσεων Ανθρώπου-Υπολογιστή, το Ινστιτούτο Τεχνολογιών Γλώσσας και το Τμήμα Μαθήσεως Μηχανών (Machine Learning Department).
* Η **Σχολή Επιχειρήσεων Τέπερ** (Tepper School of Business) παρέχει προπτυχιακά προγράμματα στη διοίκηση επιχειρήσεων και στα οικονομικά (το δεύτερο από κοινού με το Κολέγιο Ντήτριχ), MBA Προσφέρονται επίσης διδακτορικές σπουδές σε πολλά πεδία.

### Διεθνής παρουσία

Η «Ελληνική αίθουσα διδασκαλίας» στον Καθεδρικό της Μαθήσεως, αίθ. 137, σχεδιασμένη από τον Ιωάννη Τραυλό (1941)
Εκτός από την κυρίως πανεπιστημιόπολη του Πίτσμπουργκ, το Κάρνεγκι Μέλον έχει μία ακόμη στη Μέση Ανατολή, το «Πανεπιστήμιο Κάρνεγκι Μέλον στο Κατάρ», που προσφέρει πλήρες προπτυχιακό πρόγραμμα, με τίτλους σπουδών στην επιστήμη των υπολογιστών, τη διοίκηση επιχειρήσεων, τη βιολογία και την υπολογιστική βιολογία, και τα πληροφοριακά συστήματα. Οι σχετικές εγκαταστάσεις βρίσκονται στην «Πόλη της Παιδείας» στη Ντόχα, όπου φιλοξενούνται και πολλά άλλα αμερικανικά πανεπιστήμια, όλα με την οικονομική υποστήριξη του Qatar Foundation.

Το Κάρνεγκι Μέλον διατηρεί επίσης ένα «μεταπτυχιακό κάμπους» στο Μάουνταιν Βιου της Καλιφόρνια (δηλαδή στην «καρδιά» της Σίλικον Βάλεϊ). Η Σχολή Επιχειρήσεων Τέπερ διατηρεί ένα κέντρο στο Μανχάταν, ενώ το Κολέγιο Χάιντς έχει παράρτημα στην Αυστραλία. Συγκεκριμένα, το 2006, μετά από διαπραγματεύσεις του πρύτανη Cohon και του πρωθυπουργού της Νότιας Αυστραλίας Μάικ Ραν, το Κάρνεγκι Μέλον εγκαινίασε ένα παράρτημά του στο ιστορικό Κτήριο Τόρενς στην Αδελαΐδα. Το Κολέγιο Χάιντς και το Ινστιτούτο Πολιτικής και Στρατηγικής διατηρούν κέντρα στην Ουάσινγκτον. Το Πανεπιστήμιο διατηρεί εξάλλου και το Πρόγραμμα Ολοκληρώσεως Μέσων (Integrative Media Program) στα Στούντιο Στάινερ στο Μπρούκλιν της Νέας Υόρκης, όπως και το Carnegie Mellon Los Angeles Center στο Βόρειο Χόλυγουντ, όπου φοιτητές και φοιτήτριες στο β΄ έτος του μεταπτυχιακού προγράμματος Entertainment Industry Management παρακολουθούν μαθήματα.

Το Ινστιτούτο Διαδικτυώσεως Πληροφοριών (Information Networking Institute) του Κάρνεγκι Μέλον προσφέρει μεταπτυχιακά προγράμματα στην Αθήνα και στο Κόμπε της Ιαπωνίας, σε συνεργασία με την Athens Information Technology και το Ίδρυμα Εκπαιδεύσεως Πληροφορικής, αντιστοίχως. Το φθινόπωρο του 2007 οι πόλεις Αβέιρο και Λισαβόνα της Πορτογαλίας προστέθηκαν στις διεθνείς τοποθεσίες του Ινστιτούτου Διαδικτυώσεως Πληροφοριών, ενώ το Διεθνές Ινστιτούτο Ερευνών Λογισμικού (ISRI) προσφέρει μεταπτυχιακά προγράμματα στην Κοΐμπρα. Το Κέντρο Τεχνολογίας της Ψυχαγωγίας του Κάρνεγκι Μέλον διατηρεί μεταπτυχιακά προγράμματα στην Πορτογαλία, στην Ιαπωνία και στη Σιγκαπούρη. Το Ινστιτούτο Αλληλεπιδράσεων Ανθρώπου-Υπολογιστή απονέμει μεταπτυχιακό δίπλωμα ειδικεύσεως από κοινού με το Πανεπιστήμιο της Μαδέρα, στο Φουνσάλ. Τέλος, το Κολέγιο Μηχανικών διατηρεί μια διεθνή παρουσία στο Κιγκάλι της Ρουάντα, με προγράμματα «μάστερ» ηλεκτρολόγων μηχανικών - μηχανικών υπολογιστών, καθώς και στην Τεχνολογία της Πληροφορικής.

### Βιβλιοθήκες

Η Βιβλιοθήκη Χαντ, η μεγαλύτερη στο κυρίως κάμπους
Η μεγάλη γενική βιβλιοθήκη του Κάρνεγκι Μέλον είναι η Χαντ (Hunt Library). Αξιοσημείωτη είναι η «Βοτανική Βιβλιοθήκη Rachel McMasters Miller Hunt», που μετεξελίχθηκε στο «Ινστιτούτο Hunt για τη Βοτανική Τεκμηρίωση» (HIBD) και βρίσκεται στον 5ο όροφο της Βιβλιοθήκης Χαντ. Πέρα από τη «Χαντ», υπάρχουν η Βιβλιοθήκη Μηχανικής και Επιστημών «Roger Sorrells», η Βιβλιοθήκη του Ινστιτούτου Μέλον και το Κέντρο Πόσνερ. Υπάρχει επίσης το πρόγραμμα «Παγκόσμια Ψηφιακή Βιβλιοθήκη» (Universal Digital Library), ενώ οι βιβλιοθήκες του πανεπιστημίου φιλοξενούν ειδικές συλλογές με πρόσβαση του κοινού, όπως τη Συλλογή Άντριου Κάρνεγκι, τη Συλλογή του Χέρμπερτ Σάιμον, τη Συλλογή του Άλεν Νιούελ και τη συλλογή του Τζων Χάιντς. Επίσης το φοιτητικό και το καθηγητικό σώμα του Κάρνεγκι Μέλον έχουν πρόσβαση στη Βιβλιοθήκη Κάρνεγκι του Πίτσμπουργκ και σε κάποιες από τις βιβλιοθήκες του Πανεπιστημίου του Πίτσμπουργκ. Το Ινστιτούτο Μηχανικής Λογισμικού φιλοξενεί επίσης μία ερευνητική βιβλιοθήκη.

### Συνεργασία με το Πανεπιστήμιο του Πίτσμπουργκ

Οι πανεπιστημιοπόλεις του Κάρνεγκι Μέλον και του Πανεπιστημίου του Πίτσμπουργκ συνορεύουν, κάτι που ευνοεί και διευκολύνει χιλιάδες ακαδημαϊκές και ερευνητικές συνεργασίες μεταξύ των δύο ιδρυμάτων. Σημαντικές συνεργασίες είναι το Κέντρο Υπερυπολογισμών του Πίτσμπουργκ (ιδρύθηκε το 1986), το Κέντρο Προτυποποιήσεων Ανοσίας, το Κέντρο για τη Νευρωνική Βάση της Συνειδήσεως και το Ινστιτούτο Καρκίνου του Πανεπιστημίου του Πίτσμπουργκ (ιδρύθηκε το 1984). Επιπλέον, τα δύο ιδρύματα προσφέρουν πολλά κοινά προγράμματα τίτλων σπουδών, όπως το Μεταπτυχιακό Πρόγραμμα Μοριακής Βιοφυσικής και Δομικής Βιολογίας, το Joint CMU-Pitt διδακτορικό πρόγραμμα στην Υπολογιστική Βιολογία και το πρόγραμμα Νομικής και Διοικήσεως Επιχειρήσεων. Μερικοί καθηγητές υπηρετούν και στα δύο ιδρύματα, ενώ φοιτητές και φοιτήτριες του κάθε πανεπιστημίου μπορούν να παίρνουν μαθήματα του άλλου (με τις κατάλληλες εγκρίσεις). Τα δύο πανεπιστήμια φιλοξενούν επίσης κατά καιρούς από κοινού επιστημονικά συνέδρια, όπως π.χ. το Ερευνητικό Φόρουμ για τη Δεύτερη Γλώσσα το 2012.

Ανακαλύψεις και εφευρέσεις
--------------------------

Απλοποιημένη εξέλιξη του Unix
### Υπολογιστές και εφαρμοσμένες επιστήμες

* Η εκπαιδευτική γλώσσα προγραμματισμού «Alice» με ολοκληρωμένο περιβάλλον ανάπτυξης (IDE), που προσφέρονται ως freeware.
* To «Andrew Project», ένα κατανεμημένο υπολογιστικό περιβάλλον, που αναπτύχθηκε από το 1982 και μετά. Φιλόδοξο για την εποχή του, είχε ως αποτέλεσμα μια χωρίς προηγούμενο σε έκταση και δυνατότητες προσβάσεως πανεπιστημιακή υπολογιστική υποδομή.
* Πολλά από τα πρώτα προγράμματα λογισμικού τεχνητής νοημοσύνης, μεταξύ των οποίων τα Logic Theorist, General Problem Solver και Soar.
* Το «Navlab», το πρώτο αυτοκίνητο χωρίς οδηγό, αναπτύχθηκε τη δεκαετία του 1980 και από τότε τα οχήματα «H1ghlander» και «Sandstorm» έχουν καταλάβει την 3η και τη 2η θέση στον διαγωνισμό DARPA Grand Challenge, ενώ το «Boss» κέρδισε τον ίδιο διαγωνισμό το 2007. Το πανεπιστήμιο εξακολουθεί να κατέχει ηγετική θέση στην έρευνα και ανάπτυξη αυτόνομων οχημάτων.
* Η γλώσσα προγραμματισμού συστημάτων BLISS των W.A. Wulf, D.B. Russell και A.N. Habermann (περ. 1970). Υπήρξε ίσως η γνωστότερη τέτοια γλώσσα μέχρι την εμφάνιση της C το 1972.
* Ο πυρήνας «Mach» των Ρίτσαρντ Ρασίντ και Avie Tevanian (1985-1994), με κατάληξη τον Mach 3.0, που είναι ένας αληθινός μικροπυρήνας. Σήμερα ο Mach και τα παράγωγά του ενυπάρχουν σε μερικά εμπορικά λειτουργικά συστήματα, όπως τα NeXTSTEP και OpenStep, πάνω στα οποία βασίζονται τα macOS και iOS.
* Το ασύρματο δίκτυο Wi-fi, από τον Άλεξ Χιλς το 1993, σε LAN στην πανεπιστημιόπολη του Κάρνεγκι Μέλον.

### Καινοτόμος επιχειρηματικότητα

Απόφοιτοι ή διδάξαντες στο Πανεπιστήμιο Κάρνεγκι Μέλον έχουν ιδρύσει πολλές εταιρείες βασισμένες στην καινοτομία, όπως τις παρακάτω:

* Adobe Systems, 1982, συνιδρυτής ο Charles Geschke (διδακτορικό από το Κάρνεγκι)
* IDEO, 1991, ιδρυτής και πρόεδρος ο David M. Kelley (πτυχίο από το Κάρνεγκι)
* Red Hat, 1993, συνιδρυτής ο Marc Ewing (πτυχίο)
* PARC, 1970, ιδρυτής ο George Pake (πτυχίο και M.S.)
* Sun Microsystems, 1982, συνιδρυτές οι Vinod Khosla (πτυχίο) και Αντρέας Μπέχτολσαϊμ (M.S.)
* Activision, 1979, ιδρυτής και CEO ο Jim Levy (πτυχίο και M.S.)
* Juniper Networks, 1996, ιδρυτής ο Pradeep Sindhu (διδακτορικό)
* Duolingo, 2011, ιδρυτές οι Luis von Ahn (διδακτορικό) & Severin Hacker (διδακτορικό)
* Lycos, 1994, ιδρυτής ο Michael Loren Mauldin (διδακτορικό)
* Vivisimo, 2000, συνιδρυτής ο Raul Valdes-Perez (διδακτορικό και καθηγητής)

Αξιοσημείωτοι απόφοιτοι και καθηγητές
-------------------------------------

Ο κατάλογος των διδασκόντων και αποφοίτων του Πανεπιστημίου, από την ίδρυσή του το 1900 μέχρι σήμερα υπό τις διάφορες επωνυμίες του, περιλαμβάνει 20 βραβευμένους με Νόμπελ, 13 βραβευμένους με Βραβείο Τούρινγκ, 5 μέλη της Εθνικής Ακαδημίας Ιατρικής των ΗΠΑ, 17 μέλη της Εθνικής Ακαδημίας Επιστημών των ΗΠΑ, 57 μέλη της Εθνικής Ακαδημίας Μηχανικών, 124 τιμημένους με Βραβεία Emmy (μεταξύ των οποίων και ο δεκάκις τιμηθείς Στήβεν Μπότσκο), 10 κατόχους Βραβείου «Όσκαρ» και 47 τιμημένους με Βραβεία Tony.

### Μερικοί γνωστοί απόφοιτοι

* Κώστας Αζαριάδης
* Γουίλιαμ Άθερτον
* Μπλαιρ Άντεργουντ
* Σαφί Γκολντβάσερ
* Μάικλ Γκόλντενμπεργκ
* Φρανκ Γκόρσιν
* Τζέιμς Γκόσλινγκ
* Όλιβερ Γουίλιαμσον
* Πάτρικ Γουίλσον
* Τσαρλς Έργουιν Γουίλσον
* Άντι Γουόρχολ
* Ρόμπερτ Κάμινγκς
* Άρθουρ Κένεντυ
* Τζακ Κλάγκμαν
* Ζάκαρυ Κουίντοου
* Στέφανι Κουόλεκ
* Τζέιμς Κρόμγουελ
* Τσαρλς Λέιζερσον
* Τζο Μανγκανιέλο
* Ρομπ Μάρσαλ
* Έντγκαρ Μίτσελ
* Φίλιπ Μόρισον
* Ντέιλ Τ. Μόρτενσεν
* Ματ Μπόμερ
* Τζόναθαν Μπορόφσκυ
* Ράουλ Μποτ
* Στήβεν Μπότσκο
* Τζων Φορμπς Νας
* Τεντ Ντάνσον
* Ρόμπερτ Ντέναρντ
* Τζωρτζ Πεπάρντ
* Άλαν Πέρλις
* Άρον Ράλστον
* Τζούντιθ Ρέσνικ
* Τζωρτζ Ρομέρο
* Άιβαρ Σάδερλαντ
* Κλίφορντ Σαλ
* Τσέρυ Τζόουνς
* Κάρολ Τσένινγκ
* Έντουαρντ Φέιγκενμπαουμ
* Μπάρμπαρα Φέλντον
* Ρόμπερτ Φόξγουορθ
* Χόλι Χάντερ
* Τζων Λ. Χωλ
* Δημήτρης Ψάλτης

* Η ηθοποιός Cote De Pablo, γνωστή από τη σειρά NCISΗ ηθοποιός Cote De Pablo, γνωστή από τη σειρά NCIS
* Ο «Πάπας» της ποπ αρτ Άντι ΓουόρχολΟ «Πάπας» της ποπ αρτ Άντι Γουόρχολ
* Ο εφευρέτης της Java Τζέιμς ΓκόσλινγκΟ εφευρέτης της Java Τζέιμς Γκόσλινγκ
* Ο μαθηματικός Τζων Φορμπς Νας, Βραβείο Νόμπελ 1994Ο μαθηματικός Τζων Φορμπς Νας, Βραβείο Νόμπελ 1994
* Ο δισεκατομμυριούχος ευεργέτης Ντέιβιντ ΤέπερΟ δισεκατομμυριούχος ευεργέτης Ντέιβιντ Τέπερ
* Ο συνιδρυτής της Sun Microsystems Αντρέας ΜπέχτολσαϊμΟ συνιδρυτής της Sun Microsystems Αντρέας Μπέχτολσαϊμ
* Η δημιουργός του Kevlar Στέφανι ΚουόλεκΗ δημιουργός του Kevlar Στέφανι Κουόλεκ
* Ο υπουργός Άμυνας των ΗΠΑ Τσαρλς ΓουίλσονΟ υπουργός Άμυνας των ΗΠΑ Τσαρλς Γουίλσον
* Ο πρόεδρος και συνιδρυτής της Adobe Systems Τσαρλς ΓκέσκεΟ πρόεδρος και συνιδρυτής της Adobe Systems Τσαρλς Γκέσκε
* Ο δεκάκις τιμημένος με Βραβείο «Emmy» Στήβεν ΜπότσκοΟ δεκάκις τιμημένος με Βραβείο «Emmy» Στήβεν Μπότσκο
* Ο συγγραφέας της Τελευταίας διαλέξεως Ράντυ ΠάουςΟ συγγραφέας της *Τελευταίας διαλέξεως* Ράντυ Πάους

### Μερικοί αξιόλογοι καθηγητές

(κάποιοι υπήρξαν *και* απόφοιτοι του ιδρύματος)

* Τζερόουμ Απτ, αστροναύτης, φυσικός και μηχανικός
* Λέσλι Βάλιαντ, θεωρητικός επιστήμονας υπολογιστών
* Άντα Γιονάτ, Νόμπελ Χημείας 2009
* Κλάρενς Ζένερ, φυσικός (φαινόμενο Ζένερ, δίοδος Ζένερ, κ.ά.)
* Έντμουντ Μ. Κλαρκ, επιστήμονας υπολογιστών (model checking)
* Βάλτερ Κον, Νόμπελ Χημείας 1998
* Φιν Κύντλαντ, Νόμπελ Οικονομικών Επιστημών 2004
* Ρόμπερτ Λούκας, Νόμπελ Οικονομικών Επιστημών 1995
* Πωλ Λώτερμπουρ, Νόμπελ Φυσιολογίας και Ιατρικής 2003
* Κσίστοφ Ματυασέφσκι, χημικός
* Άλαν Μέλτσερ, οικονομολόγος
* Μέρτον Μίλερ, Νόμπελ Οικονομικών Επιστημών 1990
* Φράνκο Μοντιλιάνι, Νόμπελ Οικονομικών Επιστημών 1985
* Μανουέλ Μπλουμ, εισηγητής της θεωρίας της υπολογιστικής πολυπλοκότητας
* Άλεν Νιούελ, πρωτοπόρος της τεχνητής νοημοσύνης
* Κλίντον Τζόζεφ Ντέιβισον, Νόμπελ Φυσικής 1937
* Τζων Ποπλ, Νόμπελ Χημείας 1998
* Έντουαρντ Πρέσκοτ, Νόμπελ Οικονομικών Επιστημών 2004
* Ρατζ Ρέντυ, ειδικός της τεχνητής νοημοσύνης
* Χέρμπερτ Σάιμον, Νόμπελ Οικονομικών Επιστημών 1978
* Ντέινα Σκοτ, ειδικός της θεωρίας των αυτομάτων
* Όττο Στερν, Νόμπελ Φυσικής 1943
* Σκοτ Φάλμαν, πρωτοπόρος στα σημασιολογικά και νευρωνικά δίκτυα
* Πωλ Φλόρυ, Νόμπελ Χημείας 1974
* Ρόμπερτ Φλόιντ, εφευρέτης αλγορίθμων για αξιόπιστο προγραμματισμό
* Λαρς Πήτερ Χάνσεν, Νόμπελ Οικονομικών Επιστημών 2013
* Τζέφρεϋ Χίντον, πρωτοπόρος στα νευρωνικά δικτύα και την υπολογιστική όραση

Στο Πανεπιστήμιο Κάρνεγκι Μέλον έχει επίσης διδάξει (και αναγορευθεί επίτιμος διδάκτοράς του) ο γνωστός ηθοποιός Μάικλ Κίτον.

Παραπομπές
----------

1. ↑  «History - CMU - Carnegie Mellon University» (στα Αγγλικά). Carnegie Mellon University. Ανακτήθηκε στις 4 Σεπτεμβρίου 2018.
2. ↑  «Carnegie Mellon University's Global Presence». Carnegie Mellon University. Ανακτήθηκε στις 4 Σεπτεμβρίου 2018.
3. ↑  «Academics - CMU - Carnegie Mellon University». Carnegie Mellon University. Ανακτήθηκε στις 4 Σεπτεμβρίου 2018.
4. ↑  «Interdisciplinary Programs - CMU - Carnegie Mellon University». Carnegie Mellon University. Ανακτήθηκε στις 4 Σεπτεμβρίου 2018.
5. ↑  «CMU Fact Sheet» (PDF). Carnegie Mellon University. Μάρτιος 2018. Ανακτήθηκε στις 4 Σεπτεμβρίου 2018.
6. 1 2  «Awards - CMU - Carnegie Mellon University». Carnegie Mellon University. Ανακτήθηκε στις 4 Σεπτεμβρίου 2016.
7. ↑  Committee on Education, United States House of Prepresentatives (1920). *Charges Against the Federal Board for Vocational Education, Volume 3*. Washington: Government Printing Office. Ανακτήθηκε στις 25 Ιουνίου 2015.
8. ↑  «Boston Evening Transcript – Google News Archive Search». *google.com*.
9. ↑  «History of MMCC». carnegiemellontoday.com. Αρχειοθετήθηκε από το πρωτότυπο στις 21 Φεβρουαρίου 2009. Ανακτήθηκε στις 15 Φεβρουαρίου 2008.
10. ↑  «About the Tepper School Carnegie Mellon Campus». *Tepper School of Business*. Ανακτήθηκε στις 15 Φεβρουαρίου 2017.
11. ↑  «CMU student center to be renamed for Cohon». Pittsburgh Post-Gazette. 2014. Ανακτήθηκε στις 25 Μαρτίου 2014.
12. ↑  «The Tartan reflects on the people and events of 2005–2006». The Tartan. 2006. Ανακτήθηκε στις 7 Ιανουαρίου 2009.
13. ↑  «The Top 200 World Universities». timeshighereducation.com. Ανακτήθηκε στις 18 Φεβρουαρίου 2008.
14. ↑  «BXA Intercollege Degree Programs». *CMU College of Fine Arts*. 31 Ιουλίου 2016.
15. ↑  «BXA Intercollege Degree Programs – BHA Program». *www.cmu.edu*. Ανακτήθηκε στις 7 Φεβρουαρίου 2018.
16. ↑  «BXA Intercollege Degree Programs – BSA Program». *www.cmu.edu*. Ανακτήθηκε στις 7 Φεβρουαρίου 2018.
17. ↑  «America's Best Graduate Schools 2009». *U.S. News & World Report*. Αρχειοθετήθηκε από το πρωτότυπο στις 2007-10-11.. Ανακτήθηκε στις 28 Μαρτίου 2008.
18. ↑  «BXA Intercollege Degree Programs – BCSA Program». *www.cmu.edu*. Ανακτήθηκε στις 7 Φεβρουαρίου 2018.
19. ↑  «Home : Hunt Institute». Hunt Institute for Botanical Documentation. Αρχειοθετήθηκε από το πρωτότυπο στις 9 Μαΐου 2008. Ανακτήθηκε στις 21 Μαΐου 2018.
20. ↑  Schackner, Bill; Chute, Eleanor (29 Μαρτίου 2012). «Pitt, CMU make most of proximity». *Pittsburgh Post-Gazette* (Pittsburgh, PA).. Ανακτήθηκε στις 21 Μαΐου 2012.
21. ↑  «Cross Registration». Pittsburgh Council on Higher Education. Αρχειοθετήθηκε από το πρωτότυπο στις 27 Ιουλίου 2020. Ανακτήθηκε στις 2 Δεκεμβρίου 2011.
22. ↑  «SLRF 2012 in Pittsburgh». SLRF 2012 Organizing Committee. Αρχειοθετήθηκε από το πρωτότυπο στις 19 Ιανουαρίου 2012. Ανακτήθηκε στις 2 Δεκεμβρίου 2011.
23. ↑  «Alice.org». Αρχειοθετήθηκε από το πρωτότυπο στις 20 Μαΐου 2017. Ανακτήθηκε στις 8 Φεβρουαρίου 2021.
24. ↑  CMU's overview of the history of the Andrew Project Αρχειοθετήθηκε 2012-07-17 στο Wayback Machine.
25. ↑  «Carnegie Mellon University – University Discoveries».
26. ↑  «The BLISS programming language: a history» (PDF).
27. ↑  McKusick, Marshall Kirk· Bostic, Keith· Karels, Michael J.· Quarterman, John S. (30 Απρ. 1996). *The Design and Implementation of the 4.4 BSD Operating System*. Addison-Wesley. σελ. 123. ISBN 978-0-7686-8494-0.
28. ↑  «How Wi-Fi got its start on the campus of CMU, a true story». Αρχειοθετήθηκε από το πρωτότυπο στις 2 Δεκεμβρίου 2016. Ανακτήθηκε στις 25 Οκτωβρίου 2016.
29. ↑  University, Carnegie Mellon. «Alex Hills-Engineering and Public Policy – Carnegie Mellon University». Αρχειοθετήθηκε από το πρωτότυπο στις 26 Οκτωβρίου 2016. Ανακτήθηκε στις 22 Μαΐου 2019.
30. ↑  University, Carnegie Mellon. «Affiliated Companies-Corporate and Institutional Partnerships – Carnegie Mellon University». *www.cmu.edu* (στα Αγγλικά). Αρχειοθετήθηκε από το πρωτότυπο στις 1 Δεκεμβρίου 2017. Ανακτήθηκε στις 25 Νοεμβρίου 2017.
31. ↑  «CMU Alumni» (PDF). Αρχειοθετήθηκε από το πρωτότυπο (PDF) στις 19 Οκτωβρίου 2017.

Εξωτερικοί σύνδεσμοι
--------------------

* Επίσημος ιστότοπος
* Ιστότοπος για τον αθλητισμό στο CMU

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 122715405
* LCCN: n79054102
* ISNI: 0000 0001 2097 0344
* GND: 36725-4
* SUDOC: 026473291
* BNF: cb11871541b (data)
* BIBSYS: 90170703
* ULAN: 500311357
* NLA: 35025997
* NDL: 00690161
* NKC: ko2002162060
* CiNii: DA01245681

 |

 |